# Ангел Балевски

### от Уикипедия, свободната енциклопедия

Тази статия се нуждае от подобрение.

Необходимо е: биошаблон. Ако желаете да помогнете на Уикипедия, просто щракнете на редактиране и нанесете нужните корекции.

Академик Ангел Тончев Ба̀левски е роден на 15 април 1910 г. в Троян.

Завършва през 1929 г. Трета образцова мъжка гимназия в София. През 1934 г. завършва Немското висше техническо училище в Бърно.

Професионалната си дейност започва като неплатен стажант в Инженерната работилница в София. После минава през фабриките "Чиличена ръка", "Борис Ташков", "Електрометал", "Авгис". През 1945 г. става извънреден професор в Държавната политехника, където създава и ръководи катедра “Механична технология и фабрична организация”. През 1947 г. е избран за редовен професор, през 1955 г. – за член - кореспондент, а през 1967 г. – за академик. Заема редица върхови административни постове: зам. ректор на Държавна политехника (1947-1952 г.) и ректор на ВМЕИ-София (1966-1968 г.), директор на Институт по металознание и технология на металите, член на Държавния съвет (1971-1989 г.). Две десетилетия несменяем председател на БАН (1968-1988 г.).

Академик Ангел Балевски е основоположник на българската научна школа по металознание и технология на металите. Прави сполучливи опити за конструиране на машина за горещо пресоване на цветни метали. Разработва оригинален метод за добиване на чугун от български суровини във въртяща се барабанна пещ. Разработва заедно с професор Иван Димов метод за леене с противоналягане, който представлява новост в световната леярска техника и е защитен с над 100 патентни документа за изобретения у нас и в чужбина. В негово авторство и в съавторство са издадени повече от 7 монографии и учебници за ВУЗ. Като професор в Държавна политехника /днес Технически университет/ Ангел Балевски създава нова катедра "Механична технология".

Акадeмик Ангел Балевски е избиран за почетен и чуждестранен член на академиите и научните дружества в редица страни. Съпредседател на Международната академия на науките в Мюнхен (1988 г.). Член на Съвета на Пъгуошки конференции за наука и световни проблеми (1971 г.). Носител е на най-високи български и чуждестранни награди за приноси към науката и изобретателството, включително два пъти на Димитровска награда, ордена “Френски академични палми”, медал “Ломоносов” на Руската академия на науките и др. Народен деятел на науката. Получил званието “Доктор хонорис кауза на Технически университет – София” през 1995 г.

През 1985 г. Ангел Балевски е удостоен с най-авторитетната европейска награда за перспективен научно-технически принос, присъдена от фондацията "Крьобер" - Хамбург, ФРГ. Заедно със специалния диплом той получава и 800 000 западногермански марки. Цялата сума от осемстотин хиляди марки академик Балевски дарява на държавата за развитие на металургията.

Автор на книги с разсъждения, анекдоти и афоризми - “Наука, човек, общество”, “Тревоги”, “Българиада” и “Настроения”.

Постоянен участник в ловната дружинка на Тодор Живков.

Умира през 1997 г.

Взето от „http://bg.wikipedia.org../../../%D0%B0/%D0%BD/%D0%B3/%D0%90%D0%BD%D0%B3%D0%B5%D0%BB_%D0%91%D0%B0%D0%BB%D0%B5%D0%B2%D1%81%D0%BA%D0%B8_e428.html“.

Категории: Статии за редактиране | Технически университет София | Българска академия на науките | Български изобретатели

##### Views

- Статия
- Беседа
- Текуща версия

##### Търсене

##### На други езици

- English